DA Den Europæiske Unions Tidende C 198/4

AKT OM OPRETTELSE AF DEN PARLAMENTARISKE FORSAMLING EURONEST

2011/C 198/06

PRÆAMBEL —

Møde i Bruxelles den 3. maj 2011 mellem medlemmer fra henholdsvis Europa-Parlamentet og de østeuropæiske partneres parlamenter,

der henviser til, at EU og de østeuropæiske partnere inden for rammerne af det østlige partnerskab med interesse noterede sig forslaget fra topmødet i Prag afholdt den 7. maj 2009 om det østlige partnerskab om etablering af en parlamentarisk forsamling for EU og dets østlige naboer, Den Parlamentariske Forsamling Euronest,

der henviser til, at Kommissionen forelagde en meddelelse om det østlige partnerskab den 3. december 2008, samt at Det Europæiske Råd udtrykte tilfredshed med oprettelsen af et ambitiøst østligt partnerskab og på sit møde den 19.-20. marts 2009 vedtog en vigtig erklæring om det østlige partnerskab, som muliggør en institutionalisering af det østlige partnerskab,

der henviser til, at det østlige partnerskabs multilaterale ledelsesstrukturer skal være etableret, inden en parlamentarisk forsamling indkaldes, med henblik på at holde den udøvende magt ansvarlig og undersøge dens aktiviteter,

der henviser til, at tanken om at etablere Den Parlamentariske Forsamling Euronest går helt tilbage til Europa-Parlamentets beslutning af 15. november 2007, hvori det foreslås at oprette en sådan forsamling i stil med de multilaterale parlamentariske forsamlinger, der allerede er etableret, og som Europa-Parlamentet deltager i,

der henviser til, at der i sluterklæringen fra det europæiske naboskab mod østs parlamentariske konference afholdt den 4.-5. juni 2008 og arrangeret af Europa-Parlamentet med deltagelse af repræsentanter for de seks østlige nabolande, Republikken Armenien, Republikken Aserbajdsjan, Georgien, Republikken Moldova, Ukraine og Republikken Hviderusland, godkendtes en henvisning til oprettelsen af Den Parlamentariske Forsamling Euronest,

der henviser til, at parlamentarikerne fra de østeuropæiske partnere på det fælles møde i Kiev den 18. maj 2009 udtrykte interesse for at iværksætte den parlamentariske dimension af det østlige partnerskab gennem oprettelsen af Den Parlamentariske Forsamling Euronest og vedtog henstillinger dertil —

HAR INDGÅET FØLGENDE AFTALE:

Artikel 1

Forfatning og grundlæggende principper

Ved denne oprettelsesakt indstiftes Den Parlamentariske Forsamling Euronest som den parlamentariske institution for det østlige partnerskab mellem Den Europæiske Union og Unionens østeuropæiske partnere, hvorpå artikel 49 i traktaten om Den Europæiske Union principielt kan anvendes. Den Parlamentariske Forsamling Euronest bygger på gensidige interesser og forpligtelser samt på principperne om differentiering, fælles ejerskab og ansvar. Princippet om differentiering berører i denne forbindelse ikke de enkelte østeuropæiske partneres rettigheder, men har derimod til formål at definere forskellene i interesser og mål for så vidt angår de individuelle østeuropæiske partneres forbindelser med EU.

Deltagelse i Den Parlamentariske Forsamling Euronest er frivillig, og forsamlingen fastholder en ånd af integration og åbenhed.

Europa-Parlamentet og de østeuropæiske partnere respekterer den mangfoldighed af kulturer, traditioner og nationale identiteter, der findes i EU's medlemsstater og hos de østeuropæiske partnere, samt deres offentlige myndigheders organisering.

Artikel 2

Formål

Den Parlamentariske Forsamling Euronest bidrager til at støtte, fremme og konsolidere det østlige partnerskab i praksis, da det dækker de fire tematiske platforme, nemlig:

a) spørgsmål vedrørende grundlæggende værdier, herunder demokrati, retsstatsprincippet, respekten for menneskerettighederne og de grundlæggende frihedsrettigheder samt spørgsmål vedrørende markedsøkonomi, bæredygtig udvikling og god regeringsførelse,

b) yderligere økonomisk integration mellem EU og Unionens østeuropæiske partnere, fremme af de østeuropæiske partneres socioøkonomiske reformer samt handels- og investeringsliberalisering med henblik på at opnå overensstemmelse med EU's lovgivning og standarder med det formål at etablere et netværk af vidtgående og brede frihandelsområder,

c) gensidig energistøtte og sikkerhedsmekanismer samt harmonisering af de østeuropæiske partneres energipolitikker,

d) fremme af mellemfolkelige kontakter og interaktion mellem borgerne i EU og i de østeuropæiske partnerlande, navnlig unge, fremme af et kulturelt samarbejde og en interkulturel dialog og fremme af uddannelse og forskning samt udvikling af informations- og mediesamfundet.

Artikel 3

Medlemmer

Et parlament skal for at kunne deltage i Den Parlamentariske Forsamling Euronest:

— indgå i et forfatningsmæssigt system med et af de lande, der deltager i det østlige partnerskab,

— være blevet valgt i overensstemmelse med OSCE-forpligtelserne samt andre internationale standarder for demokratiske valg,

— forpligte sig til at beskytte og fremme menneskerettighederne og de grundlæggende frihedsrettigheder, et pluralistisk demokrati og retsstatsprincippet.

Artikel 4

Sammensætning

Den Parlamentariske Forsamling Euronest er en fælles forsamling og består af to komponenter med medlemmer fra:

a) Europa-Parlamentet på den ene side og

b) de østeuropæiske partneres parlamenter på den anden side.

Artikel 5

Struktur

Den Parlamentariske Forsamling Euronest har følgende struktur:

a) Plenarforsamling for Den Parlamentariske Forsamling Euronest,

b) Præsidium,

c) Udvalg,

d) Sekretariat.

Plenarforsamlingen for Den Parlamentariske Forsamling Euronest fastsætter sin forretningsorden, hvori den tager fuldt hensyn til forsamlingens sammensætning og beføjelser og til sine organers funktion, med et kvalificeret flertal på to tredjedele af de tilstedeværende medlemmer.

Artikel 6

Beføjelser

Den Parlamentariske Forsamling Euronest har følgende beføjelser:

a) det etablerer sig som et forum for parlamentariske forhandlinger, kontrol og gennemgang af alle spørgsmål vedrørende det østlige partnerskab og udgør den parlamentariske institution for dette partnerskab,

b) det sikrer overensstemmelse med målene i artikel 2 i denne oprettelsesakt,

c) det vedtager beslutninger og henstillinger om spørgsmål, der vedrører de forskellige aspekter af partnerskabet, rettet til det østlige partnerskabs topmøde og institutioner, organer samt ministergrupper og -konferencer, der har til formål at udvikle partnerskabet,

d) det afgiver udtalelser om spørgsmål, der forelægges det af det østlige partnerskabs topmøde selv og af ministerkonferencerne i tilknytning til det østlige partnerskab, og det kan opfordre begge disse organer til at høre forsamlingen om ethvert spørgsmål i tilknytning til det østlige partnerskab,

e) det etablerer passende forbindelser mellem Den Parlamentariske Forsamling Euronest på den ene side og topmødet og de forskellige ministerkonferencer og institutioner, der er tilknyttet det østlige partnerskab, på den anden,

f) det skaber mulighed for informationsudveksling samt uddannelses- og undervisningsprogrammer, der skal fremme effektiviteten af det parlamentariske arbejde og sikre gennemførelsen af standarder og bedste praksis i arbejdsgangene i de østeuropæiske partneres parlamenter,

g) det bistår i harmoniseringen mellem de østeuropæiske partneres nationale lovgivning og EU-lovgivningen, herunder ved at gennemføre relevante projekter på bilateralt og multilateralt plan.

Artikel 7

Finansiering

Driftsudgifterne for Den Parlamentariske Forsamling Euronest dækkes af Europa-Parlamentet og de deltagende østeuropæiske partneres parlamenter efter den fordelingsnøgle, der fastsættes i forretningsordenen.

Artikel 8

Møder

Plenarforsamlingen i Den Parlamentariske Forsamling Euronest træder i princippet sammen én gang årligt skiftevis i et østeuropæisk partnerland og i en af Europa-Parlamentets bygninger efter indbydelse fra Europa-Parlamentet eller fra parlamentet i det østeuropæiske partnerland, som er vært for mødet.

Præsidiet for Den Parlamentariske Forsamling Euronest og udvalgene træder sammen som fastsat i forretningsordenen.

Artikel 9

Afsluttende bestemmelser

Denne akt om oprettelse undertegnes i Bruxelles den 3. maj 2011 med forbehold af overholdelse af de deltagende parlamenters interne bestemmelser og træder i kraft på undertegnelsesdatoen.

Efter oprettelsen af Den Parlamentariske Forsamling Euronest er denne akt åben for tiltrædelse af alle berettigede parter, der ikke har undertegnet den.

Enhver part i denne akt om oprettelse kan beslutte at træde ud af den med et års varsel efter formel meddelelse til Præsidiet for Den Parlamentariske Forsamling Euronest.